Komposisie Kunstenaars en Fotograwe | Xplorio Gansbaai
Komposisie Kunstenaars en Fotograwe
Die alombekende kunstenaar en beeldhouer van Baarskeerdersbos, Niël Jonker, het tydens Gansbaai Fotografieklub se byeenkoms op Maandag, 2 Junie 2014 vir 'n interessante aanbieding binne klubgeledere gesorg. Niël het die begrip "komposisie" (ordening van losstaande dele tot 'n eenheid) vanuit 'n skilder se perspektief teenoor die fotograaf se perspektief verduidelik en gedemonstreer.
"Die ooreenkoms tussen komposisie vir die kunstenaar en dié van 'n fotograaf, is merkwaardig," het Niël gesê. "As voorbeeld kan ek noem dat, wanneer ek iets oor skilder wil leer, besoek ek die biblioteek se fotografie-afdeling." Niël vertel dat hy altyd buite in die opelug skilder en, ongeag weersomstandighede, nooit terugkeer voordat hy nie sy doelwit bereik het nie, selfs al sit hy in sy voertuig en skilder. Niël het foto's van etlike van sy uitstaande skilderye vertoon en telkens op die komposisie wat daarin opgesluit lê, met foto's van fotograwe vergelyk.
"Dit is moeilik om komposisie te verwoord, maar dit kom neer op die verhouding tussen die kunstenaar of fotograaf met sy onmiddelike omgewing," het hy gesê. 'n Sketsboek is vir hom van onskatbare waarde en hy maak eers sketse in verskillende stadiums - vanaf die raamwerk tot by die "een derde reël" van die toneel wat hy wil skilder. Niël se bekendheid is verweef in landskap-, stillewe- en figuurlike/beeldende skilderye, asook in beeldhouwerke. Dan bied hy ook broodmaak-werkswinkels aan. Die klublede was dit eens dat dit 'n leersame aanbieding was en dat 'n projek-besoek aan Baardskeerdersbos se pragtige omgewing, asook die B'Bos Kunsroete, 'n goeie uitdaging vir die toekoms is.
Niël kan by 082-651-7414 gekontak word, of stuur 'n e-pos aan info@nieljonker.co.za of besoek sy webtuiste by www.nieljonker.co.za. Die klub se volgende byeenkoms is 'n sosiale byeenkoms om 18:15 vir 18:30 (wintermaande) op 16 Junie waartydens die kompetisiewenners aangewys sal word en hul pryse oorhandig sal word.